open-index/open-wikipedia-markdown huggingface dataset:
1918 בספורט

בשל אירועי מלחמת העולם הראשונה רוב התחרויות בוטלו.

## [[מרוץ אופני כביש|אופניים]]
* טור דה פראנס - המרוץ לא נערך
* ג'ירו ד'איטליה - המרוץ לא נערך

## [[טניס]]
### המנצחות בתחרויות הגראנד סלאם
* אליפות צרפת הפתוחה - התחרות לא נערכה
* אליפות וימבלדון - התחרות לא נערכה
* אליפות ארצות הברית הפתוחה - מולה מלורי ()

### המנצחים בתחרויות ה[[גראנד סלאם (טניס)|גראנד סלאם]]
* אליפות אוסטרליה הפתוחה - התחרות לא נערכה
* אליפות צרפת הפתוחה - התחרות לא נערכה
* אליפות וימבלדון - התחרות לא נערכה
* אליפות ארצות הברית הפתוחה - לינדלי מוריי ()

### [[גביע דייוויס]]
התחרות לא נערכה

## כדורגל
### כדורגל לפי מדינות

#### [[כדורגל באיטליה|איטליה]]
*סרייה א' -התחרות לא נערכה.

#### [[כדורגל באנגליה|אנגליה]]
* פרמייר ליג - התחרות לא נערכה.
* הגביע האנגלי - התחרות לא נערכה.

#### [[כדורגל בארגנטינה|ארגנטינה]]
* ליגת העל הארגנטינאית - ראסינג קלוב מאבז'אנדה זוכה באליפות

#### [[כדורגל בברזיל|ברזיל]]
בשל גודלה של ברזיל, אליפויות נערכו על בסיס אזורי.
* אליפות סאו פאולו בכדורגל - "פאוליסטנה"  זכה באליפות
* אליפות ריו דה ז'ניירו בכדורגל - פלומיננסה זכה באליפות

#### [[כדורגל בגרמניה|גרמניה]]
* בונדסליגה - התחרות לא נערכה.

#### [[כדורגל בספרד|ספרד]]
* גביע המלך הספרדי - ריאל מדריד זכה בגביע.

### קבוצות שנוסדו
#### אירופה
ָ* דנייפר דנייפרופטרובסק - ()

## [[מרוץ מכוניות]]
* מרוצי הגרנד פרי למכוניות - המרוץ לא נערך
* אינדי 500 - המרוץ לא נערך

## [[שחייה]]
### שיאי עולם

#### שחיינים
* דיוק קהנמוקו ()
9 באוגוסט בניו יורק, ארצות הברית - שיא עולם חדש במשחה ל-100 מטר חופשי בתוצאה של 1:01.4 דקות 

## קישורים חיצוניים

*
אווה רייכמן

**אווה גבריאלה רייכמן** (בגרמנית: **Eva Gabriele Reichmann**; 16 בינואר 1897 - 15 בספטמבר 1998) הייתה סוציולוגית שערכה בשנת 1945 מחקר על אנטישמיות.

## קורות חיים
רייכמן נולדה בשלזיה שהייתה חלק של האימפריה הגרמנית וגדלה בבית יהודי מתבולל ביחד עם אחותה אליזבת יונגמן. בין משפחתה לרב הקהילה, ליאו בק, שררו יחסי ידידות. בשנים 1917 - 1921 למדה כלכלה. בין 1924 ל-1939 עבדה עבור האגודה המרכזית של אזרחים גרמנים בני הדת היהודית וכן נטלה חלק בפעילות עיתון הארגון, "CV-Zeitung". ב-1932 נישאה להאנס רייכמן.

לאחר שבעלה נכלא לתקופה קצרה במחנה הריכוז זקסנהאוזן, היגר הזוג ב-1939 לבריטניה. רייכמן קיבלה תואר דוקטור מבית הספר לכלכלה של לונדון, לאחר שכתבה תזה בנושא "מקורותיה החברתיים של האנטישמיות הלאומית-סוציאליסטית". התזה עסקה בהתערערות מעמדה של הקהילה היהודית בגרמניה ותיארה את האנטישמיות האופיינית בנאציזם ככזו הנובעת בין היתר משנאת זרים נגד מיעוט אתני-דתי. גישה זו לחקר השואה פחות מקובלת כיום.

בשנים 1942-1943 עבדה כמתרגמת ב-BBC ובשנים 1945-1959 עבדה במחקר בספריית וינר בלונדון. רייכמן פעלה בספריית וינר תחילה כעמיתה ובהמשך כמנהלת ובמקביל כיהנה כחברת ועד במכון ליאו בק.

## פרסים
* מסדר הכבוד של הרפובליקה הפדרלית של גרמניה - 1969
* מדליית בובר-רוזנצוויג -1970
* פרס משה מנדלסון  - 1982
* מסדר הכבוד של הרפובליקה הפדרלית של גרמניה - 1983

## ראו גם
* חנה ארנדט

## קישורים חיצוניים

* Monika Hubsch-Faust, Eva Gabriele Reichmann, Jewish Women Archive
* Albert Friedkander, Obituary: Eva Reichmann, 23 בספטמבר 1998 
* 

קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:חוקרי האנטישמיות
קטגוריה:סוציולוגים יהודים בריטים
קטגוריה:סוציולוגים יהודים גרמנים
קטגוריה:גרמניות שנולדו ב-1897
קטגוריה:גרמנים שנולדו ב-1897
קטגוריה:גרמניות שנפטרו ב-1998
יורם שפירא

**יורם שפירא** (נולד ב-10 ביוני 1936, ישראל) הוא מהנדס ישראלי, סגן מנהל התעשייה האווירית לישראל בעבר, ממפתחי הטיל גבריאל וספינות דבורה לחיל הים הישראלי.

## ביוגרפיה
שפירא נולד ליצחק ולוטי (לבית פרידלר) שפירא, ילידי הורודנקה, חלוצים בני העלייה הרביעית וממייסדי המושב צופית. נולד וגדל במושב צופית ולמד בתיכון בכפר סבא.

בשנת 1954 התגייס לעתודה האקדמית, ללימודי הנדסת מכונות בטכניון, ובסיומם שירת בחיל הים הישראלי בתפקידים הנדסיים.

עם שחרורו בשנת 1961 החל לעבוד בתעשייה האווירית לישראל (תע"א) שהייתה בחיתוליה. שפירא נמנה עם הגרעין הראשון של מפתחי הטיל גבריאל, שהתבסס על טיל קודם בשם לוז שפיתחה רפאל. קבוצת הפיתוח התפתחה למפעל ב', לימים מבת, בראשותו של אורי אבן-טוב, ושפירא נמנה עם ראשוניו. שפירא שימש כראש צוות ההנדסה המכנית האחראי לתכנון גוף הטיל וחלקים אחרים במערכת הנשק, והיה האחראי הכולל על ייצור הטיל והמערכות והתקנתם על ספינות הטילים ספינות סער של חיל הים ("ספינות שרבורג").

בתחילת שנות השבעים, הוצב במשלחת תע"א בניו-יורק, ושימש כמתאם הנדסי של התע"א בארצות הברית וכאחד מהאחראים על הרכש. במהלך תקופה זאת, השלים תואר שני בניהול תעשייתי באוניברסיטת קולומביה. במהלך מלחמת יום הכיפורים היה פעיל בקידום רכש מערכות מיוחדות שנדרשו לחיל-האוויר הישראלי והתע"א במלחמה.

בשנים 1975–1980, כיהן כמנהלו השלישי של מפעל רמת"א של התעשייה האווירית, בבאר שבע. בתקופה זו פיתח המפעל ביוזמת יורם שפירא את ספינות ה"דבורה" לשוק העולמי ולחיל הים הישראלי, וכן ספינות קטנות יותר מסוג "שפירית" המשמשות לשיטור וסיור במים רדודים ולאורך נהרות. כמו כן פותחו במפעל בתקופה זאת מערכת "מגוב" והדור הראשון של כלי הרכב המשוריין "ראם".

בשנת 1980 מונה לסגן מנהל חטיבת האלקטרוניקה אשר הוקמה לא מכבר. בתקופה זו פרצה החטיבה לתחום החלל, ופותחו הלוויינים הראשונים ממשפחת אופק, והטילים אשר שיגרו אותם לחלל. הלקחים שנלמדו בפרויקט הגבריאל יושמו לפיתוח טילים מתקדמים מונחי לייזר, פצצות חכמות וכלי טיס בלתי מאוישים.

בשנת 1985 מונה לסמנכ"ל התעשייה האווירית ולמנהל חטיבת הטכנולוגיות שלה. בין היתר היה אחראי לארבעה ממפעלי החברה – רמת"א בבאר שבע, שה"ל בלוד, מת"א בירושלים ותעשיות גולן שברמת הגולן שהיו ספקים עיקריים של מערכות מוטסות לפרויקט הלביא.

החל מתחילת שנות התשעים כיהן כנשיא וכמנכ"ל של קומודור אביאיישן (Commodore Aviation), שבסיסה במיאמי, חברה בת של התע"א לשיפוץ מטוסים ותחזוקתם.

לאחר פרישתו מתע"א שימש כדירקטור במגוון חברות ביניהן: אלביט מערכות, דלק, ורדינון וכלל פיננסים.
ממוזער|מכתב אישי משמעון פרס ליורם שפירא, במלאת לו שמונים
נשוי לד"ר שוש שפירא ולהם שלושה ילדים.

## לקריאה נוספת
* התעשייה האווירית, **חזון ומעשה בתעשייה האווירית**, 2013 מסת"ב  עמודים 173-179,357-363
*קישור לסרטים המתארים את קורות חייו
*מכתב אישי משמעון פרס ליורם שפירא, לרגל יום הולדתו ה-80 - יוני 2016 .

## קישורים חיצוניים

* שי שגב, על יורם שפירא, באתר גמלאון - ביטאון גמלאי התעשייה האווירית, גיליון 133, אוקטובר 2025

## הערות שוליים

קטגוריה:צופית: אישים
קטגוריה:מהנדסי מכונות ישראלים
קטגוריה:סגל התעשייה האווירית לישראל
קטגוריה:דירקטורים ישראלים
קטגוריה:התעשייה האווירית לישראל: מנהלי מפעלים
קטגוריה:בוגרי הטכניון - מכון טכנולוגי לישראל: הנדסת מכונות
קטגוריה:בוגרי העתודה האקדמית
קטגוריה:ישראלים שנולדו ב-1936
ג'ון קונור

**ג'ון קונור** (באנגלית: **John Connor**) הוא דמות בדיונית והפרוטגוניסט הראשי בסדרת סרטי "שליחות קטלנית". הדמות הומצאה על ידי ג'יימס קמרון והוזכרה בסרט שליחות קטלנית ב-1984, ב-1991 הוצגה לראשונה כנער על ידי השחקן אדוארד פרלונג בסרט ההמשך שליחות קטלנית 2. ב-2003 הופיעה הדמות בגילומו של ניק סטאל בסרט שליחות קטלנית 3: עלייתן של המכונות, ב-2008 בסדרת הטלוויזיה שליחות קטלנית: יומני שרה קונור על ידי השחקן תומאס דקר. השחקן כריסטיאן בייל מגלם את דמותו של קונור בסרט שליחות קטלנית: התעוררות וג'ייסון קלארק בסרט שליחות קטלנית: ג'נסיס משנת 2015, שם דמותו של קונור היא האנטגוניסט.

## סדרת סרטי "שליחות קטלנית"
בסיפר של העולם הבדיוני בו הוא נמצא, ג'ון קונור הוא דמות משיחית, אשר תוביל את המחתרת לניצחון על הרובוטים המחסלים הנשלטים על ידי סקיינט (מחשב העל הצבאי) שגורם ליום הדין (השתלטות הרובוטים והמחשבים על העולם, המהווים סיכון קיומי לאנושות). כאשר אמו, שרה קונור, הופכת למטרה לרובוט מחסל שנשלח אחורה בזמן בסרט הראשון, ג'ון שולח את לוחם המחתרת קייל ריס במטרה להגן עליה, בידיעה שבשלב מאוחר יותר שרה תכנס להריון מקייל, וג'ון עצמו ייוולד. ג'ון הודף את ניסיונות המחסל להרוג אותו בסרט השני והשלישי, לפני יום הדין. בסרט הרביעי, ג'ון הוא לוחם מחתרת לאחר שסקיינט השתלט והתרחשו אירועי יום הדין.

## קישורים חיצוניים
* 

קטגוריה:דמויות משליחות קטלנית
קטגוריה:דמויות קולנועיות
זעמן דק

**זַעֲמָן דַּק** (שם מדעי: *Platyceps saharicus*) הוא מין של זעמן שחי במרכז אסיה והמזרח התיכון. בישראל הוא נפוץ בעיקר לאורך הבקע הסורי-אפריקני באזור אילת, הערבה, בקעת ים המלח, מרכז הנגב, מדבר יהודה והשומרון; אך בנוסף נרשמו מספר קטן של תצפיות בצפון הארץ.

## טקסונומיה
בעבר חשבו כי לזעמן הדק שני מינים הנצפים בארץ (לעיתים תוארו כתת-מינים); אחד דרומי ואחד צפוני, הנבדלים ביניהם בתפוצה ובצבע. מחקר שפורסם ב-2018 מצא כי אין סימנים המאפשרים חלוקה ברורה בין האוכלוסיות השונות על-סמך מורפולוגיה וגנטיקה; יש חפיפה נרחבת במאפיינים המופרולוגיים של שני המופעים, המוסברת חלקית על-ידי גרדיאנט אקלימי; ובנוסף אין כלל הפרדה גנטית בריצוף שנבחן במחקר. המסקנה שהתקבלה היא כי בישראל מופיע מין יחיד בעל שני מופעים.

## תיאור
זעמן דק הוא נחש דק וארוך המגיע לאורך של עד 140 ס"מ ולמשקל של כ-130 גרם, אך לרוב לא יגיע לממדים כאלה. צבעו משתנה בהתאם לסביבה, לרוב אפור בהיר או חום-צהבהב; דגם הגוף מורכב מפסי רוחב כהים ומכתמים בצדי הגוף המרובים מאלו שעל הגב. הגחון לבן. סימן זיהוי בולט הוא קו לבן דק העובר בין העיניים, שאישוניהן עגולים ושחורים. דגם הכתמים הולך ומיטשטש כלפי חלקו האחורי של הגוף, עד להיעלמותו המוחלטת בזנב שצבעו אפור-צהבהב אחיד. בפרטים מבוגרים עשוי להופיע פס אורך אדמדם לאורך הגוף כולו.

## אקולוגיה
הוא פעיל יום, תזונתו כוללת בעיקר לטאות, ציפורים ומכרסמים אותם הוא צד תוך כדי מרדף, ותועד מקרה בו צד עטלף. הוא אינו ארסי. הנקבה מטילה ביצים בקיץ מהן בוקעים הצעירים. זהו נחש זריז, אשר בעת מנוסה ינסה להיכנס לסדקים וחרכים בסלעים. הוא מסוגל לטפס היטב, ואף מסוגל לטפס על סלעים אנכיים וחלקים.

### בית גידול
מין זה נמצא באזורים צחיחים, סלעיים וחצציים במדבר, שם הוא מקושר לגבעות, צוקים ואתרים סלעיים, כמו גם חורבות, נווה מדבר, גנים נטושים או שולי חוות. התצפיות בצ'אד ובאלג'יריה תועדו בהקשר לגופי מים באזורים סלעיים, ודווח כי נראה שהוא אינו מתרחק ממים. הוא מוגבל לאזורים יבשים בירדן.

## גלריה

קובץ:Sahara Racer (Platyceps saharicus) head in Israel.jpg|תקריב ראש, עין עבדת
קובץ:Sahara Racer (Platyceps saharicus) in Israel 2.jpg|בעין עבדת


## קריאה נוספת
* אביעד בר, גיא חיימוביץ ואמיר ארנון, **[[זוחלים ודו-חיים בישראל - מדריך שדה]]**, מהדורה שלישית 2022. , עמודים 163–165

## קישורים חיצוניים

## הערות שוליים

קטגוריה:זעמניים
קטגוריה:ארץ ישראל: נחשים שאינם ארסיים
קטגוריה:בעלי חיים שתוארו ב-1865
בזמן שבני התמותה ישנים

**בזמן שבני התמותה ישנים** (באנגלית: **While Mortals Sleep**) הוא ספר המאגד בתוכו 16 סיפורים מאת קורט וונגוט.

הספר יצא לאור באנגלית בשנת 2011 ותורגם לעברית על ידי מרינה גרוסלרנר, זמורה ביתן, 2012.
את ההקדמה לספר כתב דייב אגרס - סופר, מוציא לאור ונדבן.
לאורך הספר מופיעים איוריו של קורט וונגוט.

## הסיפורים המופיעים בספר
* ג'ני
* המוות הלבן
* נשיקות במאה דולר
* הנאמן
* עם האצבע על השלט
* מאגר הבנות
* רות
* בזמן שבני תמותה ישנים
* אך צל חולף
* טנגו
* בומאר
* האיש ללא קליות
* מר X
* עשרת אלפים דולר בשנה, בקלי קלות
* כשהכסף מדבר
* הנוכלים

## קישורים חיצוניים
* אודות הספר בזמן שבני התמותה ישנים, מאתר טקסט
* 

קטגוריה:ספרי קורט וונגוט
קטגוריה:ספרי זמורה ביתן
אוגניה גלסנר

**אוגניה גלסנר** (בפולנית: **Eugenia Glassner**; 5 בספטמבר 1907 - ?), הייתה אתלטית מצטיינת פולנית-יהודיה.

## ביוגרפיה
גלסנר נולדה בדבנו . היא התאמנה בשנת 1926 בקבוצת יוטצ'נקה קרקוב ובשנים 1929–1936 בקבוצת מכבי קרקוב, ביחד עם ברברה אקרלנד, אנדה מצנדורף, הלנה גוטליב, ומרילה פרייוולד.

באליפות פולין באתלטיקה שנערכה בלודז' בשנת 1932 זכתה גלסנר בשתי מדליות, כסף וארד. מדליית כסף, בריצת שליחות 4x100 מטר ביחד עם הלנה גוטליב, מרילה פרייוולד ואנדה מצנדורף בתוצאה של 54.0 שניות ומדליית ארד בריצת שליחות 4x200 מטר ביחד עם הלנה גוטליב, מרילה פרייוולד ואנדה מצנדורף בתוצאה של 1:57.6 דקות.

באליפות פולין באתלטיקה שנערכה בחוז'וב בשנת 1933 זכתה גלסנר במדליית כסף בריצת שליחות 4x100 מטר ביחד עם הלנה גוטליב, מרילה פרייוולד ואנדה מצנדורף בתוצאה של 54.1 שניות.

גלסנר השתתפה במכביה השנייה שנערכה בשנת 1935.

### אלופת פולין
באליפות פולין באתלטיקה שנערכה בלודז' בשנת 1936 זכתה גלסנר בשתי מדליות, זהב וארד. מדליית זהב בריצת שליחות 4x200 מטר ביחד עם לוסיה דויטשר, מרילה פרייוולד והלנה גוטליב בתוצאה של 1:59.3 דקות. מדליית ארד בריצת 60 מטר בתוצאה של 8.3 שניות.

## קישורים חיצוניים
* ל. סלומון היהודים בספורט בקראקוב, באתר הספרייה הווירטואלית של מטח - המרכז לטכנולוגיה חינוכית
* תמונה של אוגניה גלסנר עם חברותיה למשלחת פולין במכביה השנייה, 1935, באתר *Archiwum* 
* Historia polskiej kobiecej lekkoatletyki w okresie miedzywojennym 

## הערות שוליים

קטגוריה:אתלטיות פולניות
קטגוריה:אתלטיות יהודיות
הלנה גוטליב

**הלנה גוטליב** (בפולנית: **Helena Gottlieb**), הייתה אתלטית מצטיינת פולנית-יהודיה.

## קורות חיים
גוטליב התאמנה בקבוצת מכבי קרקוב, ביחד עם ברברה אקרלנד, אנדה מצנדורף, יבגניה גלזנר ומרילה פרייוולד.

באליפות פולין באתלטיקה שנערכה בלודז' בשנת 1932 זכתה גוטליב ב-4 מדליות, 2 כסף ו-2 ארד. מדליות כסף, בריצת 200 מטר בתוצאה של 28.1 שניות ובריצת שליחות 4x100 מטר ביחד עם יבגניה גלזנר, מרילה פרייוולד ואנדה מצנדורף בתוצאה של 54.0 שניות. מדליות ארד, בריצת 100 מטר בתוצאה של 13.3 שניות ובריצת שליחות 4x200 מטר ביחד עם יבגניה גלזנר, מרילה פרייוולד ואנדה מצנדורף בתוצאה של 1:57.6 דקות.

באליפות פולין באתלטיקה שנערכה בחוז'וב בשנת 1933 זכתה גוטליב בשתי מדליות כסף, בריצת 200 מטר בתוצאה של 27.8 שניות ובריצת שליחות 4x100 מטר ביחד עם יבגניה גלזנר, מרילה פרייוולד ואנדה מצנדורף בתוצאה של 54.1 שניות.

באליפות החורף של פולין שנערכה ב-2 בפברואר 1934 זכתה גוטליב במדליית כסף, בריצת 50 מטר בתוצאה של 7.2 שניות, אחרי מרילה פרייוולד (7.0 שניות).

באליפות פולין באתלטיקה שנערכה בוורשה ביולי 1934 זכתה גוטליב במדליית ארד, בריצת 100 מטר בתוצאה של 13.2 שניות.

במכביה השנייה שנערכה באפריל 1935 היא זכתה בשתי מדליות כסף, בריצת 200 מרט בתוצאה של 29.3 שניות, אחרי סיביל קוף מארצות הברית (27.6 שניות) ולפני יפה כהן מישראל (29.4 שניות) ובריצת שליחות 4x100 מטר ביחד עם מרילה פרייוולד בתוצאה של 56.0 שניות, אחרי גרמניה (55.8 שניות)	ולפני אוסטריה (57.4 שניות). נוסף לכך, היא סיימה פעמיים במקום חמישי, בריצת 60 מטר ובריצת 100 מטר

באליפות החורף של פולין שנערכה ב-22 בפברואר 1936 זכתה גוטליב במדליית כסף, בריצת 50 מטר בתוצאה של 7.1 שניות.

### אלופת פולין
באליפות פולין באתלטיקה שנערכה בלודז' בשנת 1936 זכתה גוטליב בשתי מדליות, זהב וכסף. מדליית זהב, בריצת שליחות 4x200 מטר ביחד עם לוסיה דויטשר, יבגניה גלזר ומרילה פרייוולד בתוצאה של 1:59.3 דקות ומדליית כסף בריצת 100 מטר בתוצאה של 13.2 שניות.

באליפות החורף של פולין שנערכה ב-31 בינואר 1937 זכתה גוטליב במדליית ארד, בריצת 500 מטר.

## קישורים חיצוניים
* כל המנצחות באליפות פולין בריצת 200 מטר מוויקיפדיה 
* ל. סלומון היהודים בספורט בקראקוב, באתר הספרייה הווירטואלית של מטח - המרכז לטכנולוגיה חינוכית
* תמונה של הלנה גוטליב עם חברותיה למשלחת פולין במכביה השנייה, 1935, באתר *Archiwum* 
* Historia polskiej kobiecej lekkoatletyki w okresie miedzywojennym 

## הערות שוליים

קטגוריה:אצניות יהודיות
קטגוריה:אצניות פולניות
קטגוריה:אתלטיות יהודיות
אנדה מצנדורף

**אנדה שרה מצנדורף** (בפולנית: **Anda Metzendorf**), הייתה אתלטית יהודייה-פולנייה. סגנית אלופת המכביה הראשונה (1932).

## ביוגרפיה
מצנדורף התאמנה בקבוצת מכבי קרקוב, לצידן של ברברה אקרלנד, הלנה גוטליב, יבגניה גלזנר ומרילה פרייוולד. 

במכביה הראשונה שנערכה באפריל 1932 זכתה מצנדורף במדליית כסף בקפיצה לגובה בתוצאה של 1.30 מטר, אחרי סיד קוף מארצות הברית (1.35 מטר) ולפני מרילה פרייוולד. נוסף לכך, היא סיימה במקום רביעי בקפיצה לרוחק בתוצאה של 3.88 מטר. חודשיים לאחר מכן, באליפות פולין באתלטיקה שנערכה בלודז' ביוני אותה שנה היא זכתה בשתי מדליות, כסף וארד. מדליית כסף, בריצת שליחות 4x100 מטר ביחד עם הלנה גוטליב, יבגניה גלזנר ומרילה פרייוולד בתוצאה של 54.0 שניות ומדליות ארד, בריצת שליחות 4x200 מטר ביחד עם הלנה גוטליב, יבגניה גלזנר ומרילה פרייוולד בתוצאה של 1:57.6 דקות.

באליפות פולין באתלטיקה שנערכה בחוז'וב בשנת 1933 זכתה מצנדורף במדליית כסף, בריצת שליחות 4x100 מטר ביחד עם הלנה גוטליב, יבגניה גלזנר ומרילה פרייוולד בתוצאה של 54.1 שניות.

מצנדורף השתתפה במכביה השנייה שנערכה בשנת 1935.

## קישורים חיצוניים
* ל. סלומון היהודים בספורט בקראקוב, באתר הספרייה הווירטואלית של מטח - המרכז לטכנולוגיה חינוכית
* תמונה של אנדה מצנדורף עם חברותיה למשלחת פולין במכביה השנייה, 1935, באתר *Archiwum* 
* Historia polskiej kobiecej lekkoatletyki w okresie miedzywojennym 

## הערות שוליים

קטגוריה:קופצים לגובה פולנים
קטגוריה:אצניות פולניות
קטגוריה:אתלטיות יהודיות
יעקב ברוידא

**יעקב יוסף ברוידא** (בחלק מהמקורות: **ברודא**, **ברוידה**; 1833 – ל' בתשרי ה'תרס"ז, 20 באוקטובר 1906) היה סוחר ונדבן חרדי וציוני, שתמך והשתתף במיזמים שונים בארץ ישראל בתקופת היציאה מהחומות, העלייה הראשונה והעלייה השנייה. ממייסדי רחובות.

## ביוגרפיה
[ממוזער|שמאל|[מפת רחובות מה-6 באפריל 1897, לאחר פירוק אגודת מנוחה ונחלה. לחצו להגדלה - לפירוט הבעלות על החלקות]]
יליד פולין, בנו של בנימין ברוידא.

ברוידא עמד בראש אגודת מנוחה ונחלה, שהוקמה ב-1890 בוורשה לשם ייסוד המושבה רחובות, על אדמות דוראן.

חברי "מנוחה ונחלה" רכשו אדמות חקלאיות במושבה ונטעו מטעי שקדים וכרמי ענבים, הקפידו על עבודה עברית והעסיקו פועלים יהודים בחלקותיהם. רבים מהם לא עלו לארץ עם קניית החלקות אלא התכוונו להשתכן ברחובות לאחר שהמטעים יניבו פרי. יעקב ברוידא ואשתו סימה היו מעשירי המושבה ובעלי שטחים נרחבים (ראו מפה).

הרחוב הראשון במושבה נקרא לכבודו - רחוב יעקב - מראשית ימיה של המושבה.

הזוג ברוידא התגוררו בוורשה אך ביקרו לעיתים תכופות ברחובות, בביקור בשנת 1895 הבטיח יעקב ברוידא לבני המושבה כי יתרום להקמת בית ספר ובית כנסת. אשתו סימה התכוונה להקים את בית הכנסת על שם אמה, שרה חישין (בתו של יעקב רבינוביץ'), בתרומתה ובתרומת אחיה, יוסף חישין (שחי במוסקבה). למרות טקס הנחת היסודות לבית הכנסת במעמד זה, לא הוקם בית הכנסת עד 1903. בשנה זו תרמו סימה ברוידא ואחיה את הסכום הנדרש ובית הכנסת שהוקם נקרא "אוהל שרה" על שם אמם.

בשנת 1895 החל שיווק הענבים מכרמי רחובות באמצעות חברת כרמל שהשתייכה לאגודה וברוידא היה מהשותפים בה.

[ממוזער|שלט ההנצחה ליעקב יוסף ברוידא בשער [בתי ברוידא]]
ברוידא ואשתו סימה היו חשוכי ילדים, והנציחו את שמם בהקמת שכונת ההקדש "אהלי יעקב" בנחלאות בירושלים. השכונה, המכונה בתי ברוידא, נוסדה ב-1902 ביוזמת שרגא פייבל יעקבזון ויועדה לדיירים חרדים מתנגדים (פרושים).

יעקב ברוידא נפטר לפני סיום הקמת השכונה, ב-20 באוקטובר 1906, ותאריך פטירתו מוזכר בשלט ההנצחה המוטבע בשער הכניסה לשכונה. הכיתוב על גבי השלט:

לאחר מותו ספד לו הרב חיים ברלין בפני קהל רב. ההספד בן 16 העמודים הודפס והופץ לאחר מכן בידי פנחס גראייבסקי.

חודשיים לאחר מותו פורסמה מודעה בשם האלמנה, המודיעה כי קיום הצוואה, אשר כללה צדקה למוסדות שונים, תארך כשישה חודשים והיא מבקשת מן הציבור לא להלאותה לשווא בפניות בטרם עת.

## בית משפחת ברוידא

[ממוזער|250px|בית ברוידא ב-[2009]]
[שמאל|ממוזער|250px|רחוב יעקב ברחובות ב-[1893]]
[שמאל|ממוזער|250px|בית הכנסת אוהל שרה ב-[1918]]
בית משפחת ברוידא נבנה ברחובות בשנת 1908. הבית, ברחוב מנוחה ונחלה 56, היה מהמפוארים בבתי המושבה, נחשב לאחד מבתי המיליונרים לצידם של בית אפרים זק"ש ובית אליעזר משה סלוצקין.

ב-1909 הגיעה לרחובות רחל המשוררת, שזה עתה עלתה לארץ ישראל. היא התגוררה עם שתי אחיותיה בקומה השנייה בבית ברוידא במשך כשנה. האחות בת-שבע ניגנה בערבים על פסנתר ששלח להן אביהן, והבית הפך למרכז חיי החברה של צעירי המושבה, וכונה בפי כל "מגדל שלוש האחיות".

סימה ברוידא נפטרה ב-20 בפברואר 1920.

בשנים שלאחר מכן התגוררו בבית בני משפחת רבינוביץ, קרובי משפחה של סימה ברוידא מצד אמה. שמואל יעקב רבינוביץ היה אחיין של שרה חישין, אמה של סימה. שמואל יעקב ואשתו מלכה התגוררו בבית זה עם בנם, יהושע (זליג) חלמיש (רבינוביץ), נוטר ידוע בתקופת המנדט הבריטי.

## קישורים חיצוניים

## הערות שוליים

קטגוריה:רחובות: מייסדים
קטגוריה:אנשי העלייה הראשונה
קטגוריה:יהודים פולנים
קטגוריה:אישים שעל שמם שכונות בישראל
קטגוריה:ארץ-ישראלים שנולדו ב-1833
קטגוריה:ארץ-ישראלים שנפטרו ב-1906
תלום-קשקשים מדברי

**תְּלוּם-קַשְׂקַשִּׂים מִדְבָּרִי** (שם מדעי: *Rhagerhis moilensis*) הוא מין של נחש תת-ארסי שחי בצפון אפריקה ובמזרח התיכון. שמו באנגלית הוא "קוברה מזויפת" (False cobra), בשל מנהגו להרחיב את צווארו וללחוש כמו קוברה כשהוא מאוים. בישראל הוא נפוץ באופן מקומי במספר אזורים מצומצמים בערבה ובדרום הנגב.

## טקסונומיה
הוא מסווג לעיתים בסוג *Malpolon* יחד עם תלום-הקשקשים המצוי, אך חוקרים אחרים ממקמים אותו בסוג משל עצמו, *Rhagerhis*.

## תיאור
הבוגרים באורך של 0.8–1.4 מטר, אך חלק מהפרטים הגיעו אף לכ-1.9 מטר; אם כי מרבית הפרטים שנצפו בישראל קצרים ממטר. צבעו חום בהיר עם כתמים כהים לאורך הגוף, והגחון בצבע קרם בהיר. העיניים עגולות וגדולות בצבע אדמדם או צהבהב עם אישונים עגולים. מצדי העורף בולטים 2 כתמים כהים מכל צד, ויש כתם שחור הנמשך מהלחי ועד לזווית הלסת.

בעת סכנה הוא משטח את צלעות מאחורי ראשו ומרחיב את צווארו, מה שמקנה לו מראה מאיים המזכיר קוברות; אך בניגוד אליהן הוא אינו מרים את צווארו ב-90° להצגתו, אלא רק ב-45° ומציג את גבו.

## אקולוגיה
תלום-הקשקשים המדברי הוא פעיל יום, נע בזריזות על הקרקע אך גם מטפס היטב על עצים. הוא ניזון ממכרסמים ולטאות קטנות, אותם הוא צד באמצעות חוש הראיה המפותח שלו. מאחר שאופיו של תלום-הקשקשים המדברי רגוע באופן יחסי, הוא משמש לעיתים רחוקות כחיית מחמד. הוא מתנשל פעם ב-30 עד 50 יום. הנקבה מטילה בין ארבע ל-18 ביצים.

### תפוצה
יש לו תחום תפוצה נרחב המשתרע ממאוריטניה, סהרה המערבית ומרוקו במערב, דרך חלק ניכר מצפון אפריקה וסהרה ועד לחוף הים האדום של מצרים, סודאן ואריתריאה, ישראל, דרום-מזרח ירדן, דרום סוריה, עיראק, דרום איראן (מחוז ח'וזיסטן ומחוז הורמוזגאן) ומרבית חצי האי ערב. במערב אפריקה יש לו תפוצה מנותקת במקטעים ממאוריטניה, מרכז וצפון מאלי וניז'ר, עם נוכחות שולית בצפון מערב ניגריה. ניתן למצוא אותו עד גובה של 1,500 מטר מעל גובה פני הים.

### בית גידול
זהו מין הנפוץ באזורי מדבר פתוחים, ערבות, מדבריות למחצה סלעיים ואזורי חוף חוליים. ניתן למצוא אותו בקרבת כפרים ואדמות חקלאיות.

### ארס
הארס שלהם לא קטלני, אך הוא יכול לגרום לכאבים. תגובה חריפה להכשה עלולה לכלול קשיי נשימה וסיבוכים אחרים שעלולים להיות קטלניים, בעיקר לילדים קטנים.

## גלריה

קובץ:Moila Snake, Oued el Dahab, EH.jpg|בסהרה המערבית
קובץ:Rhagerhis moilensis.JPG|צעיר בשבי
קובץ:Le faux cobra(Rhagerhis moilensis).jpg|פרט מניז'ר, ניתן להבחין בצוואר המשוטח
קובץ:Snake on sand.jpg|פרט בבית גידול אופייני באיחוד האמירויות הערביות


## קריאה נוספת
* אביעד בר, גיא חיימוביץ ואמיר ארנון, **[[זוחלים ודו-חיים בישראל - מדריך שדה|זוחלים ודו-חיים בישראל - מדריך-שדה]]**, מהדורה שלישית 2022. , עמודים: 211-212

## קישורים חיצוניים

## הערות שוליים

קטגוריה:זעמניים
קטגוריה:ארץ ישראל: נחשים תת-ארסיים
קטגוריה:נחשים תת-ארסיים
קטגוריה:זוחלים יחידים בסוגם
קטגוריה:בעלי חיים שתוארו ב-1834
מיגל מורטינוס

**מיגל אנחל מורטינוס** (בספרדית: **Miguel Ángel Moratinos Cuyaubé**; נולד ב-8 ביוני 1951, מדריד) הוא דיפלומט ספרדי ופוליטיקאי, חבר מפלגת העובדים הסוציאליסטית וחבר קונגרס הנציגים (הבית התחתון של הפרלמנט הספרדי), שבו הוא מייצג את מחוז הבחירה קורדובה. בין השנים 1996-2003, מורטינוס היה השליח המיוחד של האיחוד האירופי לתהליך השלום במזרח התיכון.

מורטינס כיהן כשגריר ספרד בישראל בין אוקטובר 1996 עד ינואר 1997.

ב 18 באפריל 2004 הוא מונה לשר החוץ של ספרד במקום אנה פלאסיו. הוא כיהן בתפקיד עד ה-21 באוקטובר 2010, כיהן כשר החוץ בממשלת חוסה לואיס רודריגס ספאטרו, והוחלף בטרינידד חימנס. ב-2007, גם כיהן כיו"ר הארגון לביטחון ולשיתוף פעולה באירופה.

ב-2011 הוכרז כאחד המועמדים לתפקיד מנכ"ל ארגון המזון והחקלאות של האו"ם, אך ביוני אותה שנה הפסיד אתה התפקיד לז'וזה גרציאנו דה סילבה.

## קישורים חיצוניים

## הערות שוליים

קטגוריה:שרי החוץ של ספרד
קטגוריה:דיפלומטים של האיחוד האירופי
קטגוריה:יחסי ישראל–ספרד
קטגוריה:מקבלי עיטור מסדר ההצטיינות של הרפובליקה של פולין
קטגוריה:מעוטרי מסדר השמש של פרו
קטגוריה:מפקדים בלגיון הכבוד
קטגוריה:ספרדים שנולדו ב-1951
נחל צבעון

**נַחַל צִבְעוֹן** (בערבית: **ואדי צוביע**; נקרא גם: **נחל גורי האריות**) הוא נחל אכזב הממוקם בגליל העליון והוא אחד מיובליו של נחל דישון.

## אטימולוגיה
וילנאי כותב כי השם צבעון ניתן בהתאמה לשמו הערבי של הואדי: "ואדי צוביע" והוא מעלה את האפשרות שזה על שם דבָּע (בערבית: ضبع) שפירושו צבוֹע.

## תוואי הנחל
שמאל|ממוזער|200px|הלוח ועליו הכיתובהנחל ממוקם ליד צפת למרגלות הר צבעון והר קלען, שעליו ממוקם היישוב צבעון אשר נקרא על שמו של הנחל.

הנחל מנקז את המורדות הצפוניים של הר מירון והוא נשפך יחד עם נחל אביב ונחל גוש חלב אל נחל דישון.

סמוך וליד הנחל עובר שביל ישראל. בנחל צבעון ניתן לטייל בשביל היורד לאורך הנחל אל יער ברעם ונחל דישון. המסלול חוצה את נחל ברעם.

## קבר אסתר ומרדכי

לפי מסורת שתועדה לראשונה בידי רבי מנחם החברוני במאה ה-13, נמצא קבר אסתר ומרדכי בלב חורש ים תיכוני הסבוך בערוצו של הנחל, ובמקום אף נהוג היה לערוך את חגיגות פורים. במקום מצוי לוח על גל אבנים ועליו הכיתוב: . מקום הקבר שנוי במחלוקת.

## קישורים חיצוניים
*כתבה על נחל צבעון באתר ארץ וטבע "המגזין הגאוגרפי של ישראל"
*בית הכנסת ברעם ויער נחל צבעון באתר "טיולי"
*הנחל באתר טבע ונופים בישראל
* 
*נחל צבעון באתר המפות הישראלי

## הערות שוליים

צבעון
קטגוריה:שביל ישראל
ההרפתקאות המדהימות של קוואליר וקליי

**ההרפתקאות המדהימות של קוואליר וקליי** הוא רומן מאת הסופר היהודי-אמריקאי מייקל שייבון, שפורסם בשנת 2000 וזכה בפרס פוליצר לספרות בשנת 2001. הרומן מגולל את סיפורם של שני בני דודים יהודיים ערב מלחמת העולם השנייה ולאחריה. בני הדודים הם האמן-צייר ג'ו קוואליר אשר נמלט מפראג, והכותב יליד ברוקלין סאם קליי. ברומן מתוארת השותפות והידידות רבת השנים בין קוואליר וקליי, כיצד הפכו לדמויות מרכזיות בתעשיית הקומיקס האמריקני וקורותיהם בזמן המלחמה ולאחריה. הרומן נוגע ועוקב אחר קו ההתקדמות של התפתחות הקומיקס האמריקני, מימי "תור הזהב", ועד לתחילת "תור הכסף".
עם פרסומו, זכה קוואליר וקליי לשבחים מופלגים, הפך לרב מכר וזכה בפרסים ספרותיים רבים.

לאחר פרסום הספר, פורסמו מספר פרויקטים מלווים וביניהם שני סיפורים קצרים מאת שייבון שככל הנראה נכתבו במקור כחלק מהספר המקורי אבל לא נכללו בגרסתו הסופית: "שובו של קאווליירי המדהים" ב-2001 ו-"ארוחת בוקר בחורבה" ב-2004. קודה לרומן תחת הכותר "נ"ב" פורסמה ב-2004, ובין השנים 2004 ל-2006 הוצאת דארק הורס קומיקס פרסמה שתי סדרות של קומיקס, שהתבססו על סיפורי גיבור העל בשם "האסקפיסט" המתוארים ברומן. אותה הוצאה אף פרסמה המשך לרומן בשם "האסקפיסטים", שנכתב על ידי בריאן ק. ווהן.

הספר תורגם לעברית על ידי אלינוער ברגר ויצא לאור בהוצאת עם עובד בשנת 2003. אף על פי שהרומן זכה לפרס פוליצר בשנת 2001, על כרך הספר בהוצאה משנת 2003 מופיעה הכתובת "זוכה פרס פוליצר לספרות יפה לשנת 2000".

## עיבוד לאופרה
בשנת 2025 עלתה במטרופוליטן אופרה בניו יורק האופרה "ההרפתקאות המדהימות של קוואליר וקליי", המבוססת על ספרו של שייבון. את הליברית לאופרה כתב , והלחין אותה .

## קישורים חיצוניים
* דן לחמן, ההרפתקאות המדהימות של קוואליר וקליי / מייקל שייבון, באתר "אימגו", 29 בינואר 2006
* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:רומנים (סוגה ספרותית)
קטגוריה:מייקל שייבון
קטגוריה:ספרי 2000
קטגוריה:ספרי ספריה לעם
קטגוריה:ספרים שזכו בפרס פוליצר לסיפורת
אוסטין קאר

**אוסטין קאר** (באנגלית: **Austin Carr**; נולד ב-10 במרץ 1948) הוא כדורסלן עבר ששיחק בעמדת הקלע. כיום משמש כפרשן כדורסל.

## קריירה
קאר, ששיחק במכללות במדי אוניברסיטת נוטרדאם, מחזיק בשיא נקודות למשחק בטורניר אליפות המכללות בכדורסל: 61 נקודות. השיא נקבע ב-1970, עוד בטרם חוקי הזריקה לשלוש נכנסו לתוקף, ולא נשבר מאז. קאר נחשב לאחד מגדולי שחקני כדורסל המכללות בכל הזמנים ואף נכלל בהיכל התהילה של כדורסל המכללות.

קאר נבחר בבחירה הראשונה בדראפט 1971 על ידי קבוצת קליבלנד קאבלירס שקמה שנה קודם, ואת מרבית הקריירה המקצוענית שלו שיחק קאר בקבוצה. קאר הוביל את הקאבלירס להעפלה ראשונה לפלייאוף בעונת , הישג אותו שחזר עם הקבוצה גם בשתי העונות הבאות. ב-1980 עזב את הקאבלירס, וכמחווה של כבוד לתרומתו הוחלט בקבוצה ששחקנים לא ילבשו את גופייה מספר 34 בה שיחק במרבית תקופתו בקבוצה. במהלך עונת  שיחק קאר בדאלאס מאבריקס ובוושינגטון בולטס, ולאחר מכן פרש מכדורסל. לאורך הקריירה העמיד ממוצעים של 15.4 נקודות, 2.9 ריבאונדים ו-2.8 אסיסטים למשחק.

קאר משמש כיום כפרשן במשחקי הקאבלירס בשידורים המקומיים של הקבוצה בערוץ Fox Sports Ohio. הוא משמש גם כמנהל קשרי קהילה (Director of Community Relations) של הקאבלירס. הוא מכונה "מיסטר קאבליר" (Mr. Cavalier).

## קישורים חיצוניים

קטגוריה:אמריקאים ילידי וושינגטון די. סי.
קטגוריה:וושינגטון די. סי.: כדורסלנים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:בחירות דראפט של קליבלנד קאבלירס
קטגוריה:כדורסלני קליבלנד קאבלירס
קטגוריה:כדורסלני דאלאס מאבריקס
קטגוריה:כדורסלני וושינגטון בולטס
קטגוריה:משתתפי משחק האולסטאר של ה-NBA
קטגוריה:כדורסלני אוניברסיטת נוטרדאם
קטגוריה:כדורסלנים ב-NBA שגופייתם הופרשה
קטגוריה:חברי היכל התהילה של כדורסל המכללות
קטגוריה:אמריקאים שנולדו ב-1948
My First Story

**My First Story** (מוכר כ- **MY FIRST STORY**) היא להקת רוק יפנית אשר נוסדה ב-2011.

## חברי הלהקה
* **Hiro-** מוריאוצ'י הירוקי ("הירו"), נולד ב-25 ינואר 1994, סולן הלהקה. אחיו הצעיר של טאקה, סולן להקת הרוק המצליחה ONE OK ROCK.
* **Nob-** קאטו נובואקי ("נוב"), נולד ב-14 אוקטובר 1984,בסיסט הלהקה.
* **Sho-** טסוצ'יאה שו ("שו"), נולד ב-28 מרס 1984,גיטריסט הלהקה.
* **Teru-** נישיזאווה טרוקי ("טרו"), נולד ב-28 מאי 1992, גיטריסט הלהקה.
* **Masack-** קוג'ימה מאסאקי ("מאסאק"), נולד ב-3 ינואר 1988,מתופף הלהקה.

## דיסקוגרפיה
### אלבומים

### סינגלים

## קישורים חיצוניים

* 
* MY FIRST STORY ב- טוויטר

קטגוריה:להקות יפניות
ברברה אקרלנד

**ברברה אקרלנד** (בפולנית: **Barbara Ekerland-Wieczorek**; 23 באוגוסט 1913–1989), הייתה אתלטית פולנית-יהודיה, שיאנית פולין בקפיצה לגובה.

## ביוגרפיה
אקרלנד נולדה בחוז'וב.

אקרלנד התאמנה בקבוצת מכבי קרקוב, ביחד עם אנדה מצנדורף, הלנה גוטליב, יבגניה גלזנר ומרילה פרייוולד.  

באליפות פולין באתלטיקה שנערכה בבידגושץ' בשנת 1930 זכתה אקרלנד במדליית ארד בקפיצה לגובה בתוצאה של 1.38 מטר.

### שיאנית פולין
ב-1 בפברואר 1931 קבעה אקרלנד בקפיצה לגובה שיא פולין חדש של 1.45 מטר.

אקרלנד נפטרה בחוז'וב בשנת 1989.

## קישורים חיצוניים
* Historia polskiej kobiecej lekkoatletyki w okresie miedzywojennym 

## הערות שוליים

קטגוריה:קופצים לגובה פולנים
קטגוריה:אתלטיות יהודיות
קטגוריה:אתלטיות פולניות
גלזנר

**גלזנר** או **גלסנר** (**Glassner** וגם **Glæsner**) הוא שם משפחה ממקור גרמני, שפירושו זגג.

קטגוריה:שמות משפחה אשכנזיים
קטגוריה:שמות משפחה גרמניים
אצטדיון בולנפלטור

**אצטדיון בולנפלטור** הוא אצטדיון רב-תכליתי בעיר דרמשטאדט המשמש כמגרשן הביתי של קבוצת הכדורגל דרמשטאדט 98 ושל קבוצת הפוטבול דרמשטאדט דיאמונדס. האצטדיון מסוגל לקלוט 16,500 צופים במשחקי הבונדסליגה כולל יציעי עמידה.

בשנת 2016 שוה שם האצטדיון למשך עונת אחת ל"אצטדיון יונתן היימס על בולנפלטור", על שם אוהד הקבוצה שנפטר.

## גלריה

Haupttribüne Böllenfalltor 2023 August.jpg|מראה היציע המרכזי בשנת 2023
Merck-Stadion am Böllenfalltor.jpg|מראה האצטדיון בשנת 2019 בזמן בניית אחד היציעים מחדש
Böllenfalltor Blick von Südkurve.jpg|מראה האצטדיון בשנת 2006


## קישורים חיצוניים

* האצטדיון באתר של דרמשטאדט 98

בולנפלטור
קטגוריה:דרמשטאדט: מבנים
המדינה הלאומית-לגיונרית

[ממוזער|שמאל|200px|[יון אנטונסקו והוריה סימה, מנהיגי המדינה הלגיונרית]]
**המדינה הלאומית-לגיונרית** או **הנציונל-לגיונרית** (ברומנית: **Statul Național-Legionar**) היה השם הרשמי של ממלכת רומניה בתקופה של 134 ימים, בין 14 בספטמבר 1940 ובין 14 בפברואר 1941.

המדינה הלאומית-לגיונרית נוסדה בעקבות ברית בין הגנרל יון אנטונסקו והתנועה הלגיונרית בהנהגת הוריה סימה, ברית שהולידה את ממשלת יון אנטונסקו השנייה, הדיחה את קרול השני, מלך רומניה ותפסה את השלטון ברומניה תחת הנהגה סמלית של מיכאי הראשון, מלך רומניה.

על פי צו שפורסם על ידי המלך מיכאי בעיתון הרשמי נקבע:
# המדינה הרומנית הופכת למדינה לאומית-לגיונרית.
# התנועה הלגיונרית היא התנועה המוכרת היחידה במדינה החדשה ומטרתה לעלות את המורל והמצב הכלכלי של העם הרומני ולפתח את כוחותיו היצירתיים.
# הגנרל יון אנטונסקו הוא קונדוקטורול (המנהיג העליון) של המדינה הלגיונרית וראש המשטר הלגיונרי.
# הוריה סימה הוא מנהיג התנועה הלגיונרית.
# החל ממועד זה נפסק כל ריב אחים.

המדינה הלאומית-לגיונרית הגדירה עצמה כ"לאומית-נוצרית" ו"טוטליטרית".

התנועה הלגיונרית הייתה תנועה אנטישמית מוצהרת ועם הגעת אנשיה לעמדות שלטוניות פעלה לנקום במי שרדף אותה בעבר, לפגוע ביהודים וברכושם ולהעשיר את אנשיהם ואת קרנותיהם. בחקיקה נמשכה המגמה של חקיקה אנטישמית מפלה ובתקופת המדינה הלאומית-לגיונרית חוקקו מעל 20 חוקים נגד היהודים. חוקקו גם חוקים שהפלו לטובה את המיעוט הגרמני ברומניה.

בתקופת המדינה הלאומית-לגיונרית הוקם גוף חדש, המשטרה הלגיונרית, גוף ביצועי, צבאי למחצה, לפי הדוגמה הנאצית.

המדינה הלאומית-לגיונרית הונהגה על ידי שני כוחות שכל אחד מהם שאף להנהגה בלעדית והיו קיימים ביניהם מתחים שהלכו וגברו, במיוחד בנושא הטיפול ביהודים. שני הגופים היו בעד הדרת היהודים ושוד רכושם, אך בעוד אנטונסקו ותומכיו רצו לעשות זאת בצורה הדרגתית, כדי לא לפגוע בכלכלה הרומנית ואת רכוש היהודים רצו לנתב לאוצר המדינה, הלגיונרים רצו לעשות זאת מהר ככל האפשר ואת רכוש היהודים לנתב לכיסיהם. המתח בין שני המחנות הלך וגבר והגיע לשיאו במרד הלגיונרים ופרעות בוקרשט, שהיוו אקורד הסיום בשותפות הזאת - עם דיכוי המרד, אנטונסקו הרכיב את ממשלתו השלישית, ללא נציגים של התנועה הלגיונרית, הכריז על סוף המדינה הלאומית-לגיונרית ועבר למשטר של דיקטטורה צבאית בראשותו.

## קישורים חיצוניים
* השואה ברומניה, המדינה הלאומית לגיונרית ונסיונותיה לפתור את "הבעיה היהודית"
* Ilarion Țiu, Mișcarea Legionară după Corneliu Codreanu 

## הערות שוליים

קטגוריה:רומניה: היסטוריה
קטגוריה:שואת יהודי רומניה
קטגוריה:התנועה הלגיונרית
קטגוריה:ממלכת רומניה
קטגוריה:פשיזם ברומניה
אפודי הזהב

[ממוזער|ימין|אפודי הזהב (פסיון זהוב) ב[סצ'ואן.]]
**אֱפוֹדִי הזהב** או **פסיון זהוב** (שם מדעי: *Chrysolophus pictus*) הוא מין של פסיון גדול מסדרת התרנגולאים החי בטבע באזור מערב סין. הוא הופץ על ידי האדם גם לאזורים אחרים. לפסיון צבעים זהובים ובוהקים ומכאן שמו.

## מאפיינים
אורכו של אפודי בוגר 90–105 ס"מ. זנבו הארוך מהווה כשני שלישים מאורכו. לפסיונים הזכרים לבוש מרשים וצבעוני: על ראשם ציצת זהב עם קצה אדום; מתחת צוארם מעין מניפה כתומה, מפוספסת בשחור; הבטן אדומה; הגב והכנפיים ירוקים עם מעט כחול; הרגליים צהובות, והזנב אפור-לבן מנוקד. הנקבות אפורות ומוסוות טוב יותר. הן קטנות מהזכרים ומגיעות בדרך כלל רק לאורך 70 ס"מ. זנבן קצר בהרבה.

הפסיונים חיים ביערות הרריים במערב סין, ביערות סבוכים. הם ביישנים ונסתרים ונדיר לצפות בהם. כמו רוב התרנגולאים, הם נוטים לשהות הרבה על הקרקע, ולא לעוף אלא בשעת סכנה. בלילות הם לנים על ענפי עצים.

בגלל צבעיו המרשימים אפודי הזהב הופץ על ידי האדם לאזורים אחרים כגון לבריטניה.

מזונם העיקרי הוא עלים, זרעים, פירות יער וחסרי חוליות קטנים.

מצב השימור של אפודי זה הוא ללא חשש.

## ראו גם
* פסיון מצוי
* תרנגול בנקיבה
* טווס מצוי

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי קארולוס לינאוס
קטגוריה:פסיונים
קטגוריה:סין: עופות
קטגוריה:בעלי חיים שתוארו ב-1758
מנחם זיבצנר

**מנחם זיבצנר** (נולד ב-12 ביולי 1964) הוא גיטריסט, מלחין, ומפיק מוזיקלי.

## ביוגרפיה
**מנחם זיבצנר** נולד וגדל בחיפה שם צמח ופעל בסצנת הרוק והבלוז של שנות השמונים. בגיל 17 ניגן גיטרה בלהקת הרוק החיפאית "קילר הלוהטת". בגיל 19 עבר לתל אביב ומאז יצר והשתתף בהרכבים רבים ועם אמנים ידועים בארץ ובחו״ל כגון להקת הג'אז "מינואט", גלעד עצמון, אלברט בגר, Kenwood Dennard, Jay Rodriguez, קבוצת טררם, קרן מלכה ורבים אחרים. זיבצנר נטל חלק על הבמה ומאחוריה במספר גדול של מופעים פסטיבלים ואירועי תרבות והיה שותף ליצירה והוצאה של מספר אלבומים בתחומי יצירה שונים.

ב-1988 הקים זיבצנר יחד עם חבריו את רביעיית הג׳אז "מינואט", שפעילה עד היום. זיבצינר הקליט עם הרביעייה ארבעה אלבומים והשתתף איתה במופעים רבים ובפסטיבלים בישראל ובארצות אחרות. התקליט הראשון של ההרכב ״ריקוד ראשון״, נמכר באופן חסר תקדים באלפי עותקים ועדיין נחשב כתקליט הג׳אז הישראלי הנמכר ביותר בכל הזמנים.

בשנות ה-2000 עסק מנחם ביצירה והפקה של מוזיקה אלקטרונית-אקוסטית, השתתף במספר פרויקטים והרכבים המשלבים הלחנה עיבוד והופעות חיות כגון ההרכבים "פאקה" ו-"Compulsive Disorder״ (אמביינט וD&B אקוסטי), "טררם" (הרכב כלי הקשה/מולטימדיה) ועוד. בנוסף עסק בנגינה והפקה מוזיקלית של מספר הצגות לתיאטרון, הלחין וערך מוזיקה מקורית למופע "מלמעלה" ולמופע "אדום" של סאלי אן פרינדלנד שעלו בסוזן דלל במסגרת פסטיבל "מחול לוהט".

מנחם עסק גם בעבודת אולפן הכוללת הקלטות, מיקסים ומאסטרינג בין היתר באולפן אישי בביתו.

זיבצנר נשוי ואב לארבעה ילדים, יזם ותיק בתחום ההיי-טק בו הוא עוסק למחייתו, בנוסף הוא רוכב ועיתונאי בתחום אופני שטח במגזינים שונים.

## דיסקוגרפיה
**ג'אז אינסטרומנטלי:**
* שניים חופשי, "Two and Free״, 1988
* רביעיית הג׳אז מינואט, "ריקוד ראשון", 1989
* רביעיית הג׳אז מינואט, "סיפורו של פטריסיו", 1992
* רביעיית הג׳אז מינואט, "הנהר הנצחי", 1995
* עם גלעד עצמון, "The Night Before", 1996
* הופעה חיה בקמלוט עם ״Jay Rodriguez״, 1998
* רביעיית אלברט בגר, ״Art Of The Moment״, 2000
* רביעיית הג׳אז מינואט, "הופעה חיה", 2017

**מוזיקה אלקטרונית / מחול:**

* אוסף עבודות, ״Dance & Drama"
**אלבומים נוספים שבהם השתתף:**
* שירלי יובל-יאיר, ״לחשוב כמו מצלמה״, 1992
**הרכבים:**
* קילר הלוהטת, 1980, גיטריסט
* פילין בלוזי, "Feeling Bluesy״, 1982-1984, גיטריסט, מייסד
* דיאז, 1986, גיטריסט, מלחין
* חמש בש, 1986-1988, גיטריסט מייסד
* כחול, 1998, גיטריסט
* שניים חופשי, ״Two and Free״, 1988-1990, גיטריסט, מייסד
* מינואט, 1988-2024, גיטריסט, מייסד
* רביעיית אלברט בגר, 1998-2000, גיטריסט
* פאקה, 2002-2003, גיטריסט ומייסד
* טררם, 2000-2003, גיטריסט מלחין ומפיק מוזיקלי
* קרן מלכה, "The K. Malka Project״, 2002-2004, מפיק מוזיקלי, מלחין, גיטרות, קלידים
* להקת "Compulsive Disorder״, 2003-2005, מחשב, קלידים, גיטרה, מייסד
* להקת "Urbans״, 2005-2007, גיטרה, קלידים, מייסד
* שלישיית "Jazzlans״, 2012-2014 גיטריסט אורח
## קישורים חיצוניים

* הערוץ הרשמי של מינואט ב-Youtube - כל האלבומים המלאים והסרטונים מהופעות חיות
* ערוץ היוטיוב של זיבצנר, קטעים מהופעות חיות של מינואט, רביעיית אלברט בגר, קרן מלכה ועוד, Youtube
* דף אומן ב-Spotify. קיים דף דומה גם בכל אפליקציות הסטרימינג המקבילות.
* כל האלבומים של להקת מינואט ב-Spotify
* אלבום Art Of The Moment של אלברט בגר, בו מנגן מנחם זיבצנר ב-Spotify

קטגוריה:מוזיקאים ישראלים
אברהם אשר (רב)

**אברהם אשר** (בהולנדית: **Abraham Asscher**;  16 ביוני 1884, אמסטרדם - 10 במאי 1926, לוגאנו) היה רב בהולנד.

## חייו ופועלו
אשר היה בנם של אליעזר אשר ורוזלי ואן-הס. בשנת 1919 נשא לאישה את הסופרת והמחנכת קלרה פינקהוף. נולדו להם שישה ילדים (שניים מהם נרצחו בשואה).

אשר למד בסמינר היהודי באמסטרדם, בניהולם של יוסף צבי דינר ואחריו פ. י. ב. גוביטס. בשנת 1913 קיבל דיפלומה של "מורה". הוא לימד זמן מה בסמינר בו למד. אחר כך שימש כמורה לשפות קלאסיות בגימנסיה באוטרכט ולאחר מכן בעיר סנייק. בשנים 1918–1919 כיהן כרב בית הכנסת ההולנדי האשכנזי הראשי באמסטרדם. בשנת 1919 הוא מונה מטעם בית הכנסת לרב הראשי של מחוז חרונינגן. אשר תמך בציונות והיה הרב הציוני הראשון והחשוב בהולנד.

עקב מחלה, עבר אשר בשנת 1926 ניתוח בשווייץ. הוא נפטר שם בגיל 41 ונקבר בבית העלמין היהודי בעיר חרונינגן.

## ראו גם
* קלרה אשר-פינקהוף

## קישורים חיצוניים

## הערות שוליים

קטגוריה:פעילים ציונים בהולנד
קטגוריה:רבנים הולנדים
קטגוריה:ילידי 1884
קטגוריה:נפטרים ב-1926
ישראל די קוריאל

רבי **ישראל די קוריאל** (**מהריד"ק**; נפטר בסוף שנת ה'של"ז, 1577) היה רב וראש ישיבה מגדולי חכמי צפת במאה ה-16.

## ביוגרפיה
נולד באדריאנופול שבטורקיה לרב מאיר די קוריאל, שהיה לפי ההשערה ממגורשי ספרד. למד בישיבתו של רבי יוסף פאסי תלמידו של רבי יצחק אבוהב. בישיבה זו התיידד עם תלמיד אחר, רבי משה די טראני. באדריאנופול לימד תלמידים, וכנראה שגם בקושטא.

בסביבות שנת ה'רצ"ה, 1535, עלה לארץ ישראל דרך מצרים שבה שהה כמה שנים, והתיישב בצפת.

בצפת היה מתלמידיו של רבי יעקב בירב (1474–1546), מגדולי חכמי ארץ ישראל במחצית הראשונה של המאה ה-16 ומארגן ניסיון חידוש הסמיכה ב-1538. לפי מסורת מקובלת, רבי ישראל די קוריאל היה אחד מארבעת החכמים שהוסמכו על ידי רבי יעקב בירב. לצד ידידו רבי יוסף קארו, מחבר השולחן ערוך; המבי"ט, ורבי אברהם שלום.

ר"י די קוריאל היה שותף לרבי דוד אבן זמרה (רדב"ז) בחרם נגד המחמירים לעשר פירות הלקוחים מנכרים בשמיטה.

הוא הקים בצפת ישיבה גדולה. מתלמידיו רבי בצלאל אשכנזי (1520–1594), מן האחרונים, מגדולי חכמי התורה במצרים ובירושלים בתקופתו. ורבי מרדכי הכהן, מחבר הפירוש 'שפתי כהן' על התורה.

מלבד תפקידו בראשות הישיבה, היה מראשי בית הדין בצפת לצידם של רבי יוסף קארו ורבי משה די טראני (המבי"ט). הוא גר בצפת במשך ארבעים שנה עד פטירתו בסוף שנת ה'של"ז, 1577.

בנו היה רבי משה די קוריאל. בתו נישאה לרב משה נג'ארה. נכדו ר' ישראל נג'ארה היה רב קהילת יהודי עזה ומחשובי המשוררים היהודים בתקופתו.

## פסקיו ההלכתיים
לעיתים התחלפו מפסקיו עם הפסקים של הרב יוסף קארו, בלבול זה נבע מכך שראשי תיבות שניהם היו דומים בכך ש"מהרי"ק" מציין גם הרב יוסף קארו וגם הרב יוסף קולון, וגם הרב ישראל דה-קוריאל. ויש מקרים בהם חלק הרב יוסף קארו על הרב יוסף קולון, כגון במעשה שבני קהילה מסוימת הוציאו כהן מבית הכנסת בשבת בראשית כדי לקחת עלייתו לתורה, הרב יוסף קולון אישר המעשה ואילו הרב יוסף קארו לא היה שבע רצון מההתעלמות ממצוות קידוש זרעו של אהרן.

דעתו בנושא שני המשיחים בעם ישראל לעתיד לבוא, מזרע יוסף ומזרע דוד, הייתה ייחודית. בפרשת בא, מפרש ש**שני המשיחים** הם: משיח אליהו ומשיח בן דוד. *"ומה שכתבתי שתי צפורים חיות... או שיהיה שתי צפורים כנגד ב' משיחים: *'משיח אליהו** שיבא ליתן בשורות טובות כדכתיב לפני בא יום ה' וגו', ואחר כך **משיח בן דוד**. והנה הב' הרי הם חיים בגן עדן, אליהו חי וקים דוד מלך ישראל חי וקים".''

==ספריו==
* **אור צדיקים**, שלוניקי תקנ"ט, ורשה תרס"ב
* שאול רגב (מהדיר), **דרשות ומאמרים לרבי ישראל די קוריאל**, ירושלים: [[יד הרב נסים]], תשנ"ב
* **חידושי מהרי"ק על התורה**, נדפס במהדורות, כספר המשך לספר למגיד מישרים, של ר' יוסף קארו.

==לקריאה נוספת==
* [[מאיר בניהו]], **רבי ישראל ב"ר מאיר די־קוריאל**, בתוך: שאול רגב (מהדיר), **דרשות ומאמרים לרבי ישראל די קוריאל''', ירושלים: יד הרב נסים, תשנ"ב. עמ' ט-כא

## קישורים חיצוניים
* 
* 

## הערות שוליים

קטגוריה:אנשי עליות קדומות לארץ ישראל
קטגוריה:צפת: רבנים
קטגוריה:דיינים ארץ-ישראלים
קטגוריה:מחברי ספרי מוסר ומחשבה
קטגוריה:יהודים שמוצאם ממגורשי ספרד
קטגוריה:עולים לארץ ישראל במאה ה-16
קטגוריה:ילידי 1501
קטגוריה:נפטרים ב-1573
נפתלי הרץ בכרך

הרב **נפתלי בן יעקב אלחנן בכרך**, היה רב מקובל, יליד פרנקפורט שבגרמניה.

התפרסם בעקבות ספרו "**עמק המלך**" שנדפס באמסטרדם שנת ת"ח (1648). בספרו הוא מסכם ומבאר את קבלת האר"י על פי שיטת הרב ישראל סרוג.

## ביוגרפיה
לא ידוע הרבה על קורות חייו. הוא נולד בפרנקפורט, חי במשך תקופה בקרב מקובלי פולין בקראקוב. ביקר בקבר האר"י בצפת והביא משם מספר קונטרסים בקבלה הוא מציין את רבי סעיד סגי נהור ורבי סולימאן מערבי כמוריו באותה עת. 

בשנת ה'ת"ח היה באמסטרדם לרגל הדפסת ספרו. מכיוון שרוב ההסכמות על חיבורו הם מרבני פרנקפורט סביר להניח שבסוף ימין חי שם.

## ספריו
***שבע רצון** - ספר קבלי בלשון הזהר.
***גן המלך** - פירוש למאמרי זהר (נדפס לראשונה מכתבי יד, ההדירו והוסיפו מבוא והערות: יונתן מ' בן הראש ויהודה ליבס בהוצאת מאגנס בשנת תשפ"ג).
***מעיין גנים** - באור סדר התפילות.
* **ארבעה ראשים** פירוש על פרשיות התורה בדרך פרדס"ן: פ'שט ר'מז ד'רש ס'וד נ'שמה.
* **אפריון שלמה** פירוש על אגדות התלמוד בדרך פשט ובדרך סוד.
* **משנת חסידים** פירוש שישה סדרי משנה על דרך הסוד.
* **זוהר הרקיע** ביאור תרי"ג מצוות בדרך הסוד.
* **נופת צופים** הדרכות לבא ללמוד תורת הסוד כגון: זיכוך הנשמה, תפילות בכוונה, תיקון חצות וכו'.
* **ברכת השם** פירוש התפילות.

### עמק המלך
ספרו עמק המלך הוא סיכום של קבלת האר"י.
"עמק המלך" הוא הספר הנדפס הראשון על קבלת האר"י. הדפסתו עוררה מחלוקת רבה עם הדפסתו.

בין מבקריו היה תלמידו של ר' חיים ויטאל, ר' חיים הכהן מארם צובא, שביקר קשות את הספר וכתב: "ומי התיר לזולת להעלות אותם בדפוס להתעולל בהם ערלי לב... ומה לעשות דאתמסר עלמא לטפשאי..." הרב משה חגיז כתב, כי שם הספר ראוי להקרא "עמק הבכא" ולא "עמק המלך".

לדעת החוקר ר' יוסף אביב"י רבי נפתלי בכרך אגד את הקונטרסים שהיו לפניו למהלך האצלה אחד שלם ומסודר, רק שהוא נוסד לא רק על קונטרסיהם של תלמידי האר"י אלא גם על הקונטרסים של מהר"י סרוק ור' יוסף אבן טבול..

בספר נדפסה גם "מסכת כלים" המתארת, לכאורה, את מקום גניזתם של אוצרות בית המקדש.

הרב המחבר לא מסביר למה קרא לספרו בשם **עמק המלך**, אך הוא שוה בגימטריה לשמו **הירץ**.

## לקריאה נוספת
* יונתן מ' בן הראש ויהודה ליבס, **ספר גן המלך - פירושי זוהר לר' נפתלי הרץ בכרך**, הוצאת מאגנס, 2023
* אליעזר באומגרטן, "הערות על דרכי השימוש של ר' נפתלי בכרך במקורות טרום־לוריאנים", (2013) 2 37, Review **AJS**, עמ' א—כג
* יהודה ליבס, "לדמותו, כתביו וקבלתו של בעל עמק המלך", **[[מחקרי ירושלים במחשבת ישראל|מחקרי]]** **[[מחקרי ירושלים במחשבת ישראל|ירושלים במחשבת ישראל]]** יא (תשנ"ג), עמ' 101–137

## קישורים חיצוניים
* 
* 
* '''עמק המלך''' באתר ויקיקבלהhttps://www.youtube.com/watch?v=rTzrFGJc8-A&list=PLGM1rSNgLOU4VL_Gf9OJC2uTE9IU8LtSV.
* 

## הערות שוליים

קטגוריה:מקובלים
קטגוריה:רבנים גרמנים
קטגוריה:ספרות יהודית על מקומות קדושים
קטגוריה:גרמנים שנולדו ב-1601
נחושית נחשונית

**נחושית נחשונית** (שם מדעי: *Chalcides guentheri*) היא מין של לטאה חסרת רגליים מהסוג נחושית.

כמעט 50% מהנחושיות הנחשוניות חיות בישראל, כשהשאר חיים בלבנון ובחלקים בירדן וסוריה.

## מאפיינים
הנחושית הנחשונית חיה באזורי סבך עם אקלים ים תיכוני, ולא יכולה לחיות בסביבות בנויות, מאוכלסות ומתועשות, דוגמת אזורי ערים ומושבים, מה שמצמצם מאוד את שטח המחיה שלה, לכן היא בסכנת הכחדה קלה, אם כי לפעמים נכנסת בטעות לחצרות בתים. נחושיות מסתתרת בעשב לעיתים קרובות וכן מתחת לאבנים. נחושיות נחשוניות הן מין משריץ, כלומר לא מטיל ביצים אלא משריץ ולדות חיים, והנקבה משריצה בממוצע שלושה צעירים בהשרצה אחת. בישראל היא מוגנת בחוק כמו שאר זוחלי הארץ ומצב אוכלוסייתה יציב, בניגוד למצבה במדינות אחרות בהן היא נפגעת דרך קבע עקב פעילות אנושית. הנחושית הנחשונית מאופיינת בגוף ארוך, חלק, בצבע חום בהיר עד ירקרק, כשהבטן בהירה יותר. כמו חלק מבני משפחת החומטים, אין לה רגליים.

## רבייה
בקיץ הנקבה משריצה ולדות חיים. מייד בצאתם לאוויר העולם הם עצמאים והנקבה לא מטפלת בהם.

## מזון
הנחושית ניזונה בעיקר מחרקים ופרוקי-רגליים אחרים.

## קריאה נוספת
* אביעד בר, גיא חיימוביץ ואמיר ארנון, **[[זוחלים ודו-חיים בישראל - מדריך שדה]]**, מהדורה שלישית 2022. , עמודים: 132-133

## קישורים חיצוניים

## הערות שוליים

קטגוריה:ארץ ישראל: חומטיים
קטגוריה:חומטיים
קטגוריה:טקסונים שתוארו בידי ז'ורז' אלבר בולנז'ר
קטגוריה:בעלי חיים שתוארו ב-1887
מפלגת העמים הדמוקרטית (טורקיה)

**מפלגת העמים הדמוקרטית** (בכורדית: **Partiya Demokratik a Gelan**, טורקית: **Halkların Demokratik Partisi** או **HDP**) היא מפלגת שמאל בטורקיה הפועלת כמפלגת אם עבור מפלגת BDP הפרו-כורדית. המפלגה משתפת פעולה עם תנועת קונגרס העמים הדמוקרטי (HDK).

היא נוסדה בשנת 2012 באגף הפוליטי של "קונגרס העם הדמוקרטי", איחוד של מספר תנועות שמאל אשר בעבר פעלו בנפרד, כדי לעבור את אחוז החסימה הגבוה בטורקיה, העומד על 10%, כהכנה לבחירות הכלליות ביוני 2015.

המפלגה פועלת עם מנגנון הנהגה כפול, עם יושב ראש ויושבת ראש. ביוני 2014 מונו סלהאטין דמירטאש ופיגן יוקסקדה  לתפקידים. HDP נתפסת לפעמים כגרסה הטורקית של SYRIZA ו-Podemos.

בבחירות הכלליות שנערכו ב-2015 הצליחה המפלגה, כנגד כל הסקרים, לעבור את אחוז החסימה ולהשיג מעל 13% מהקולות, ובכך נכנסה לראשונה לפרלמנט. בין נציגיה היה גארו פאילן ממוצא ארמני.

בנובמבר 2016 הוצאו צווי מעצר כנגד 12 מראשי המפלגה, ובשנים שלאחר מכן שבה ועצרה את נבחרי המפלגה במקרים נוספים. על אף זאת, המפלגה התחזקה בשנים אלו וגדלה לכדי המפלגה השלישית בגודלה בפרלמנט.

בשנת 2021, התובע הכללי, בקיר שאהין הגיש עתירה לבית המשפט לחוקה בבקשה להוציא מחוץ לחוק את המפלגה. לפני כן, ממשלת טורקיה פיטרה 50 מתוך 53 ראשי העיריות של המפלגה.

סלהאטין דמירטאש טען שאם המפלגה הדמוקרטית העממית תיסגר, מועמדי HDP לפרלמנט ייכנסו בבחירות הכלליות ב-2023 למפלגת העתיד של השמאל הירוק (בטורקית ***Yeşiller ve Sol Gelecek Partisi''', או'' '''YSGP'''), המכונה גם מפלגת השמאל הירוק (בטורקית: ***Yeşil Sol Parti**, או **YSP**').

על פי ההחלטה שהתקבלה ב-24 במרץ 2023, החליטו המפלגה הדמוקרטית העממית, מפלגת התנועה הלייבוריסטית ומפלגת החופש החברתי לרוץ יחד במערכת הבחירות כחלק מרשימת מפלגת העתיד של השמאל הירוק.

## קישורים חיצוניים

* 

## הערות שוליים

קטגוריה:טורקיה: מפלגות
קטגוריה:כורדיסטן: מפלגות
קטגוריה:כורדיסטן הטורקית
קטגוריה:מפלגות פמיניסטיות
קטגוריה:תנועות בדלניות
קטגוריה:מפלגות ירוקות
קטגוריה:מפלגות שהוקמו ב-2012
קטגוריה:פופוליזם שמאלי
כפר ימה

**כְּפַר יַמָּה** היה יישוב יהודי קדום בגליל התחתון הנזכר בתלמוד, ואשר לפי הסברה, מקומו ב"ח'רבת ימא" שבדרום בקעת יבנאל.
## היסטוריה
בתלמוד הירושלמי זוהתה "כפר ימה" התלמודית עם העיר המקראית יַבְנְאֵל, אשר נזכרת בספר יהושע בדרום נחלת שבט נפתלי.

היישוב "אדמי הנקב", הנזכר לצד יבנאל בתיאור המקראי, זוהה על ידי חז"ל בשני יישובים תלמודיים נוספים בבקעת יבנאל (ציידתה ודמין). פרטים אלו סייעו לזיהויה של "כפר ימה" עם ח'רבת ימא (צוינה במפת הקרן הבריטית לחקר ארץ ישראל).

בשל הזיהוי האמור של חז"ל לכפר ימה, כונתה המושבה שהוקמה בשנת 1901 בסמוך לח'רבת ימא בשם "יַבְנְאֵל", ומכאן גם שמה העברי של הבקעה כולה - "בקעת יבנאל".

באתר שרידים מתקופת הברונזה הקדומה עד התקופה הביזנטית, וביניהם שרידים המעידים על יישוב יהודי עתיק שהתקיים במקום, כגון כלי אבן, מצבה עם כיתוב עברי ("חלפו בר קוי"), בסיסי עמודים, אבני מזוזה וגזית מעוטרות של מבנה ציבור (ככל הנראה בית כנסת), וכן אמות מים מהמעיינות הסמוכים.

## ראו גם

* ארץ ישראל בעת העתיקה
* התקופה הביזנטית בארץ ישראל

## לקריאה נוספת
* אהרן אופנהיימר, **הגליל בתקופת המשנה**, ירושלים: מרכז (זלמן) שזר.

## קישורים חיצוניים

## הערות שוליים

קטגוריה:יישובים יהודיים בארץ ישראל בתקופת המשנה והתלמוד
קטגוריה:הגליל התחתון: אתרים ארכאולוגיים
קטגוריה:אתרים ארכאולוגיים יהודיים בארץ ישראל
ענב (עיר מקראית)

שמאל|ממוזער|150px|נחלות שבטי ישראל
**עֲנָב** הייתה עיר מקראית ותלמודית בדרום הר חברון, אשר נכללה בנחלת שבט יהודה.

## בתנ"ך
תחילה, נזכרת העיר בספר יהושע בתיאור כיבושי יהושע בן נון: 

בהמשך, נזכרת העיר ברשימת ערי בני שבט יהודה בדרום הר חברון: 

יישוב בשם **ענב העליונה** נזכר בשטר יהודי שמקורו באזור, המתוארך לשנת 140 לספירה, 4 שנים לאחר דיכוי מרד בר כוכבא ("שנת ארבע לחורבן בית ישראל").

אוסביוס באונומסטיקון (תחילת המאה ה-4 לספירה) ציין כי בתקופתו עוד היה המקום מיושב.

## זיהוי
המקום זוהה על ידי חוקרי הקרן הבריטית לחקר ארץ ישראל בשתי חורבות בדרום מערב הר חברון, המכונות עד ימינו בשמות: **ח'רבת ענב אלצע'יר** ("חורבת ענב הקטן", ליד העיירה הערבית דהרייה), ו**ח'רבת ענב אלכביר** ("חורבת ענב הגדול", ליד היישוב אשכולות).

"ח'רבת ענב אלכביר" מזוהה כיום עם "ענב העליונה", ובאתר נמצאו שרידי כנסייה גדולה, עם רצפת פסיפס מפוארת.

בסמיכות לאתר זה נמצאים שרידיה של העיר שמיר.

## ראו גם
* אשתמוע
* חורבת ענים העליונה
* חורבת ענים התחתונה

## קישורים חיצוניים
* מרדכי היימן, תולילאת אל-ענב בספר המדבר בדרום הר חברון, באתר אוניברסיטת בר-אילן

## הערות שוליים

קטגוריה:ארכאולוגיה מקראית
קטגוריה:נחלת שבט יהודה
קטגוריה:יישובי המקרא
קטגוריה:יישובים יהודיים בארץ ישראל בתקופת בית שני
קטגוריה:יישובים יהודיים בארץ ישראל בתקופת המשנה והתלמוד
קטגוריה:יהודה: אתרים ארכאולוגיים
קטגוריה:אתרים ארכאולוגיים יהודיים בארץ ישראל
קטגוריה:הר חברון
מחמד עזאלדין

**מחמד עזאלדין** הוא קצין צה"ל במילואים בדרגת אלוף-משנה, שירת כמפקד גדוד חרב ומפקד החטיבה המזרחית ביחידת הקישור ללבנון.

## שירותו הצבאי
עזאלדין התגייס לצה"ל ושירת במספר תפקידי פיקוד בחיל הרגלים. במלחמת לבנון הראשונה פיקד על גדוד חרב. בהמשך שימש כמפקד החטיבה המזרחית ביחידת הקישור ללבנון. בהמשך שירת כראש מטה אוגדה. לאחר שחרורו שימש כמנהל האגף לבטיחות ורישוי הגז במשרד התשתיות.
## קישורים חיצוניים
* .
## הערות שוליים

קטגוריה:אלופי-משנה בצה"ל
קטגוריה:דרוזים ישראלים
קטגוריה:מע'אר: אישים
קטגוריה:מפקדי החטיבה המזרחית ביחידת הקישור ללבנון
קטגוריה:מפקדי גדודים במלחמת לבנון הראשונה
קטגוריה:חיילי חיל הרגלים במלחמת לבנון הראשונה
קטגוריה:ישראלים שנולדו במאה ה-20
AVX

**AVX** (ראשי תיבות של: **A**dvanced **V**ector E**x**tensions) הוא סט הרחבה לארכיטקטורת קבוצת הפקודות x86 (instruction set architecture) של מעבדי אינטל ו-AMD שהוצעה על ידי אינטל במרץ 2008 ונתמכה על ידי אינטל עם מיקרו-ארכיטקטורת המעבדים "Sandy Bridge", שפותחה בסניף הישראלי של אינטל. זו יצאה לאור ברבעון הראשון של 2011, ולאחר מכן עם המיקרו-ארכיטקטורה "Bulldozer" של AMD ברבעון השלישי באותה שנה. ל-AVX מאפיינים חדשים, הוראות חדשות וסכמת קידוד חדשה.

AVX2 מרחיב את מרבית הפקודות האינטגרליות ל-256 ביט וחושף את FMA. AVX-512 מרחיב את AVX לתמיכה ב-512 ביט עם קידוד "EVEX prefix"  שהוצע לראשונה על ידי אינטל ביולי 2013 ונתמך על ידי מעבדי "Knights Landing" שתוכננו לצאת ב-2015.

קטגוריה:מעבד